section_heading: Vojna karijera
paragraph_text: Hans von Zwehl rođen je 27. srpnja 1851. u Osterodeu. Sin je Alfreda von Zwehla, inače pruskog časnika, i Wilhelmine von Voigts-Rhetz. Vojnu naobrazbu stekao je pohađajući vojnu akademiju u Schwerinu, te je s činom poručnika sudjelovao u Prusko-francuskom ratu. Nakon rata zapovijeda raznim vojnim jedinicama, te u razdoblju od 1880. do 1896. zauzima važne dužnosti u ministarstvu rata. U lipnju 1896. postaje načelnikom stožera XVII. korpusa smještenog u Danzigu, da bi u svibnju 1902. dobio zapovjedništvo nad 30. brigadom smještenom u Koblenzu kada je unaprijeđen u čin general bojnika. U rujnu 1906. Zwehl postaje zapovjednikom 13. divizije smještene u Münsteru, te je promaknut u general poručnika. Na mjestu zapovjednika 13. divizije Zwehl se i umirovljuje u srpnju 1908. godine.